Hobro IK skal finde storspillet frem til næste uge, hvis holdet skal gøre sig forhåbninger om fortsat at spille med i landets bedste række, Superligaen, efter sommerpausen. Mandag aften indkasserede holdet nemlig et nederlag i den første af to playoff-kampe mod Lyngby. Den samlede vinder af opgøret skal spille i Superligaen i næste sæson mens taberen må se sig til takke med 1. division. Kampen endte 1-2 til Lyngby, men hjemmeholdet Hobro kom faktisk godt fra land i den vigtige kamp. Og efter blot 11 minutters spil bragte Imed Louati nordjyderne foran på et flot hovedstødsmål efter et hjørnespark sendt afsted af Edgar Babayan. Kort før pausen skulle Rasmus Minor have fordoblet føringen, men kampen blev fløjtet til pause med kun et enkelt mål registreret - i Hobros favør vel at mærke. Fatal 2. halvleg Edgar Babayan forsøgte kort efter pausen at gøre det, Rasmus Minor var mislykkedes med inden pausen: At fordoble føringen. Men ligesom det gik for Minor blev det ved lige ved og næsten da et skud fra distancen strøg tæt forbi Lyngby-målet. I stedet blev det gæsterne, der efter 55 minutter fik udlignet til 1-1 da Rezan Corlu - også fra distancen - sendte bolden mod snart fodbold-pensionerede Jesper Rask og fik held med det. Efterfølgende offensive satsninger fra Hobro gav ikke gevinst i form af flere mål og kampen så indtil kort før tid ud til at ende uafgjort, men Lyngby ville det anderledes, så da Hobro med tre minutter tilbage af den ordinære spilletid mistede bolden foran eget felt fik Frederik Gytkjær gjort det til slutresultatet 1-2 til Lyngby. Dermed er der lagt op til en unødigt svær returkamp på mandag, set med Hobro-briller. Her skal nordjyderne mindst skabe en to-måls-sejr - eller spille 1-2 i den ordinære spilletid for at sende kampen i forlænget spilletid. Lykkes det ikke må Hobro igen give sig i kast med en tilværelse som 1. divisions-hold og kæmpe det næste år for at komme tilbage i det fineste fodbold-selskab i landet.

Referat:
Hobro skal vinde med mindst to mål i returkampen mod Lyngby, hvis de skal overleve i Superligaen.